Symbolet for «Kirken Det flyvende spagettimonster» er en parodi på fiske-symbolet i kristendommen.
**Det flygende spaghettimonsteret** (etter engelsk *the Flying Spaghetti Monster*, tidvis forkortet *FSM*) er guddommen i den amerikanske religionen *The Church of the Flying Spaghetti Monster* («Kirken Det flyvende spagettimonster»), også kalt *Pastafarianism* («pastafarianismen»). Troslæren ble konstruert i 2005 som en satirisk protest mot utdanningsmyndighetene i Kansas og deres beslutning om å la skolene i delstaten undervise i såkalt intelligent design og kristen kreasjonisme, som et likestilt alternativ til evolusjonsteorien om artenes opprinnelse og utvikling. «Det flygende spaghettimonsteret» har siden utviklet seg til et internettfenomen med spøkefull religionskritikk i form av vitsetegninger, parodiske slagord og annet.

Historie
--------

I juni 2005 sendte den tidligere fysikkstudenten Bobby Henderson et åpent brev til utdanningsetaten i Kansas, hvor han presenterte en alternativ teori til «intelligent design»: universet og alt liv ble opprinnelig skapt av et flygende spaghettimonster. I brevet uttrykker Henderson et ønske om å få sin teori undervist i skolen, side om side med den rådende hypotesen i «intelligent design», samt «logiske slutninger fra observerte bevis», og påpeker at han håper han slipper å gå rettens vei.

Troslære
--------

En del av FSM-teorien går ut på at naturkatastrofer som global oppvarming, jordskjelv og orkaner er forårsaket av en reduksjon i antallet pirater i verden. Henderson underbygger denne påstanden med et diagram som illustrerer sammenhengen mellom jordens temperatur og antallet pirater.

Religionen har tiltrukket seg et ukjent antall mer eller mindre seriøse tilhengere som kaller seg «pastafarier» (*pastafarians*; inspirert av rastafari-navnet, med en åpenlys referanse til pasta i det italienske kjøkken). Pastafariene feirer bestemte helligdager (for eksempel «Ramendan» og «Pastover») og deltar i forskjellige kulinariske og sjørøverrelaterte aktiviteter.

«Pastafarianismen» (*Pastafarianism*) beskrives i detalj i flere utgitte evangeliske bøker.

Anerkjennelse som religion
--------------------------

Pastafarianismen er anerkjent som en religion i Nederland og New Zealand, der har kirken også vigselsrett.

Det første paret som inngikk ekteskap i den pastafarianske kirken var Toby Ricketts og Marianna Young, som ble viet av Karen Martyn i New Zealand 16. april 2016.

Kirkesamfunnet er ifølge en amerikansk domstol å anse som en «uekte religion» i USA.

Se også
-------

* Pi-ismen

Referanser
----------

1. ↑  «About». venganza.org. Besøkt 5. februar 2007.
2. ↑  James Randi. «Church Of The Flying Spaghetti Monster». Besøkt 29. august 2007. «a satirical attack on the teaching of Creationism in American schools. It’s known as the «Church of the Flying Spaghetti Monster».»
3. ↑  Dan Vergano (26. mars 2006). «'Spaghetti Monster' is noodling around with faith». USA Today. Besøkt 29. august 2007. «The parody religion leapt from those pages to become an Internet phenomenon,»
4. ↑  «Open Letter To Kansas School Board». venganza.org. Besøkt 20. mai 2017.
5. ↑  
«Diagram som viser sammenhengen over stigende global gjennomsnittstemperatur sammenlignet med antall pirater». venganza.org. Besøkt 20. mai 2017.
6. ↑  
«The Netherlands has recognised the Church of the Flying Spaghetti Monster as a religion». Metro UK. 28. januar 2016. Besøkt 20. mai 2017.
7. 1 2  
«De tror en spagetti-gud skapte verden - nå er første lovlige bryllup arrangert». VG Nett. 16. april 2016. Besøkt 20. mai 2017.
8. ↑  David Kravet (14. april 2016). «Arstechnica; Worshipping the Flying Spaghetti Monster is not a real religion, court rules». Arstechnica. Besøkt 7. april 2018. «The Court finds that FSMism is not a 'religion' within the meaning of the relevant federal statutes and constitutional jurisprudence.»

Eksterne lenker
---------------

* Venganza Offisiell hjemmeside for det flygende spaghettimonsteret (Engelsk)